Diari Oficial de la Generalitat Valenciana


Sumari del DOGV 4442, del 18-02-2003 (2003/1522)

RESOLUCIÓ de 6 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre l'Organisme Intermediari, constituït pel Ministeri d'Agricultura, Pesca i Alimentació i la Conselleria d'Agricultura, Pesca i Alimentació, i el Grup d'Acció Local "La Serranía de Valencia", per a l'aplicació de la iniciativa comunitària LEADER PLUS.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4442

Data del DOGV
:   18-02-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/1522


Data del document
:   06-02-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperació administrativa
    * administració central
    * administració local
    * desenvolupament rural

RESOLUCIÓ de 6 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre l'Organisme Intermediari, constituït pel Ministeri d'Agricultura, Pesca i Alimentació i la Conselleria d'Agricultura, Pesca i Alimentació, i el Grup d'Acció Local "La Serranía de Valencia", per a l'aplicació de la iniciativa comunitària LEADER PLUS. [2003/X1522]
  
Subscrit, després de la tramitació prèvia reglamentària, entre l'Organisme Intermediari, constituït pel Ministeri d'Agricultura, Pesca i Alimentació i la Conselleria d'Agricultura, Pesca i Alimentació, i el Grup d'Acció Local "La Serranía de Valencia", el 29 d'octubre de 2002, un Conveni per a l'aplicació de la iniciativa comunitària LEADER PLUS, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0011/2003, i que figura com a annex d'aquesta resolució.
  
València, 6 de febrer de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni entre l'organisme intermediari, constituït pel Ministeri d'Agricultura, Pesca i Alimentació i la Conselleria d'Agricultura, Pesca i Alimentació, i el grup d'acció local "La Serranía de Valencia", per a l'aplicació de la iniciativa comunitària Leader Plus.
  
València, a 29 d'octubre de 2002
  
D'una part, el Ministeri d'Agricultura, Pesca i Alimentació, representat per l'excel·lentíssim senyor Miguel Arias Cañete, ministre d'Agricultura, Pesca i Alimentació, en virtut del Reial Decret 561/2000, de 27 d'abril, pel qual se'n disposa el nomenament, i d'acord amb les atribucions que li conferix l'article 13.3 de la Llei 6/1997, de 14 d'abril, d'Organització i Funcionament de l'administració General de l'Estat, i l'article 6, en relació amb la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb la nova redacció feta en la Llei 4/1999, de 13 de gener;
  
i la Conselleria d'Agricultura, Pesca i Alimentació, representada per la Honorable senyora Mª Angels Ramón-Llin i Martínez, consellera d'Agricultura, Pesca i Alimentació, en virtut del Decret 11/1999, de 22 de juliol, del President de la Generalitat Valenciana pel qual se'n disposa el nomenament, i d'acord amb les atribucions que li conferix el Decret 6/2000, de 22 de maig, del President de la Generalitat Valenciana, facultada per a la firma del present Conveni per Acord del Consell amb data 28 d'octubre de 2002;
  
constituïts com a Organisme Intermediari LEADER PLUS mitjançant el conveni de 25 de febrer de 2002, per a l'aplicació de la subvenció global concedida per mitjà de la Decisió de la Comissió de les Comunitats Europees núm. C(2001) 2761, d'1 d'octubre de 2001.
  
I d'una altra part, el grup d'acció local "La Serranía de Valencia", amb seu a Villar del Arzobispo, València, plaça de l'Església, nº 1 i amb codi d'identificació fiscal número G-97209878, representat pel seu President, D. Ángel Valero Solaz, nomenat per mitjà d'acord de la dita entitat amb data 21 de maig de 2002 i facultat per a la firma del present conveni per acord de 23 de juliol de 2002.
  
Les parts es reconeixen mútuament prou capacitat jurídica per a subscriure el present conveni i, a l'efecte,
  
EXPOSEN
  
Primer. Que la finalitat del present conveni és l'aplicació de la iniciativa comunitària LEADER PLUS en la zona d'actuació que més avant s'assenyala, d'acord amb la Comunicació de la Comissió de les Comunitats Europees de 14 d'abril de 2000, per la qual es fixen orientacions sobre la iniciativa comunitària de desenrotllament rural (LEADER PLUS), 2000/C 139/05.
  
Segon. Que la Decisió de la Comissió de les Comunitats Europees número C(2001) 2761, d'1 d'octubre de 2001, va aprovar una ajuda comunitària, en concepte de subvenció global a l'empara de l'article 27 del Reglament (CE) 1260/1999, de 21 de juny, al programa de la iniciativa comunitària LEADER PLUS a la Comunitat Valenciana.
  
Tercer. Que, en aplicació de les disposicions de l'apartat 2 de l'article 27 del reglament esmentat i a l'empara de l'article 5 del Reial Decret 2/2002, d'11 de gener, pel qual es regula l'aplicació de la Iniciativa Comunitària LEADER PLUS i els programes de desenrotllament endogen de grups d'acció local, inclosos en els Programes Operatius Integrats i en els Programes de Desenrotllament Rural (PRODER), el Ministeri d'Agricultura, Pesca i Alimentació i la Conselleria d'Agricultura, Pesca i Alimentació, constituïts com a "Organisme Intermediari", van subscriure un conveni amb la Comissió de les Comunitats Europees el dia 14 d'octubre de 2002, en el qual s'establixen les normes generals que regulen la utilització d'una subvenció global per a l'aplicació d'esta iniciativa a la Comunitat Valenciana.
  
Quart. Que, a través d'un procediment selectiu, convocat mitjançant Orde de 2 de novembre de 2001 de la Conselleria d'Agricultura, Pesca i Alimentació, el grup d'acció local "La Serranía de Valencia" va presentar un programa de desenrotllament comarcal que va ser seleccionat mitjançant Resolució de 19 de febrer de 2002.
  
Quint. Que, de conformitat amb el que preveu l'article 8 del Reial Decret 2/2002, d'11 de gener, és necessari establir, mitjançant conveni, les normes que regulen les relacions entre l'Organisme Intermediari i el grup d'acció local, per a la utilització, el seguiment i el control de les ajudes, concedides tant per la Comissió de les Comunitats Europees com per l'administració general de l'Estat, a través del Ministeri d'Agricultura, Pesca i Alimentació, per la Comunitat Autònoma, a través de la Conselleria d'Agricultura, Pesca i Alimentació, i per les administracions locals, per a l'execució del programa de desenrotllament comarcal seleccionat.
  
De conformitat amb el que s'ha exposat i en l'exercici de les seues competències, les parts reunides acorden formalitzar el present conveni, el contingut del qual es plasma en les següents
  
CLÀUSULES
  
Primera. Objecte
  
El present conveni té per objecte establir les normes d'adjudicació, ocupació, control, seguiment i avaluació de la subvenció global que l'Organisme Intermediari, en el marc de la Decisió de la Comissió C(2001) 2761, d'1 d'octubre, per la qual concedix una subvenció global al programa de la iniciativa comunitària LEADER PLUS a la Comunitat Valenciana, concedix al grup d'acció local "La Serranía de Valencia", per a contribuir al desenrotllament rural integrat del territori d'actuació definit en la clàusula tercera, fins al 31 de desembre de 2006, així com de les ajudes que, com a contribució financera al desenrotllament del dit programa, aporten l'administració general de l'Estat, a través del Ministeri d'Agricultura, Pesca i Alimentació, la Comunitat Valenciana, a través de la Conselleria d'Agricultura, Pesca i Alimentació i l'administració local.
  
Segona. Dotacions financeres
  
1. L'import de la subvenció global de fons comunitaris concedida per a l'execució del programa comarcal puja a la quantitat de 3.195.555 euros.
  
2. Com a contribució financera de caràcter nacional, l'administració general de l'Estat, a través del Ministeri d'Agricultura, Pesca i Alimentació, a càrrec de la dotació pressupostària que anualment fixe la llei de pressuposts generals de l'Estat, aportarà durant el període d'aplicació la quantitat de 551.526 euros .
  
Amb el mateix caràcter, la Comunitat Valenciana, a través de la Conselleria d'Agricultura, Pesca i Alimentació, a càrrec de la línea T3129000 del Programa 714.70 dels pressupostos de la Generalitat Valenciana, aportarà durant este període d'aplicació la quantitat de 551.526 euros.
  
Així mateix, el grup d'acció local ha inclòs en el seu programa comarcal els quadros financers i, si és procedent, els acords de les entitats locals del seu territori d'actuació, pels quals es comprometen a contribuir al finançament del programa amb la quantitat de 497.945 d'euros.
  
3. Les quantitats que, com a contribució financera de les distintes administracions nacionals, es concedixen al grup d'acció local per a l'execució del seu programa comarcal de desenrotllament i que s'expliciten anteriorment, es computaran com a part de l'aportació econòmica que estes administracions realitzen al programa de la iniciativa comunitària LEADER PLUS a la Comunitat Valenciana i que s'arreplega en el conveni subscrit amb la Comissió de les Comunitats Europees el dia 14 d'octubre de 2002, pel qual es formalitza la subvenció global relativa a la iniciativa comunitària LEADER PLUS en la Comunitat Autònoma mencionada.
  
L'aportació econòmica que l'administració General de l'Estat realitza al Programa de la Iniciativa Comunitària LEADER PLUS a la Comunitat Valenciana serà alliberada a la dita Comunitat Autònoma per a la seua remissió als Grups d'Acció Local, previ Acord de la Conferència Sectorial d'Agricultura i Desenvolupament Rural, de conformitat amb el que preveu l'article 153 del text refós de la Llei General Pressupostària, aprovat per Real Decret Legislatiu 1091/1988, de 23 de setembre, i sense perjuí del que, en relació als projectes de cooperació, disposa l'articule 26 del Real Decret 2/2002, d'11 de gener.
  
4. La contribució financera dels fons comunitaris i de les administracions nacionals, junt amb l'aportació privada, constituirà el cost total del programa de desenrotllament comarcal, estimat inicialment en 8.011.399 euros. Este cost total, explicitat per eixos prioritaris, mesures, agents finançadors i anualitats, s'arreplega en els quadros financers que com a annex I s'incorporen al present conveni. La Comunitat Autònoma, en nom de l'Organisme Intermediari, facilitarà al grup el cronograma de pagaments efectius previstos, d'acord amb les disposicions de l'article 31.2 del Reglament (CE) 1260/1999.
  
5. El pla financer per anualitats inclòs en l'annex I correspon a la imputació temporal prevista en l'article 31 del Reglament (CE) 1260/1999, per la qual cosa l'aportació efectiva de les dotacions de les administracions nacionals cofinançadores es realitzarà de conformitat amb les previsions normatives i pressupostàries que corresponguen a cada una d'elles.
  
6. Si, de conformitat amb les disposicions de l'article 2 de la Decisió de la Comissió per la qual s'aprova el programa regional, es modifica la contribució financera de FEOGA-Orientació, l'Organisme Intermediari podrà adaptar les quantitats assenyalades en els apartats anteriors, que s'incorporaran al present conveni mitjançant un nou quadro financer.
  
Tercera. Àmbit geogràfic i objectiu de la iniciativa
  
1. La zona d'actuació en què el grup d'acció local aplicarà el programa de desenrotllament seleccionat serà l'assenyalada en este i que s'adjunta com a Annex II.
  
Qualsevol modificació d'este àmbit geogràfic haurà de ser autoritzat per l'Organisme Intermediari i objecte d'una clàusula modificativa del present conveni.
  
2. L'objectiu de la iniciativa serà contribuir al desenrotllament rural integrat de la dita zona, a través de l'aplicació, en el marc de la iniciativa LEADER PLUS, dels eixos prioritaris i les mesures assenyalats en el programa comarcal i que, de forma esquemàtica, es relacionen en els quadros financers que conformen l'Annex I.
  
Quarta. Principis d'actuació
  
Per al compliment dels objectius del programa comarcal, i per raó del caràcter públic dels fons que gestiona, l'actuació del grup d'acció local haurà de garantir els principis de col·laboració, objectivitat, imparcialitat, eficàcia, eficiència, transparència, publicitat i lliure concurrència, els conceptes del qual es determinen, entre altres, per les circumstàncies següents:
  
- Col·laboració amb els ciutadans en general i amb les entitats públiques o privades del territori, pertanguen o no al grup d'acció local, així com amb els altres grups d'acció local.
  
- Objectivitat o autolimitació de discrecionalitat, mitjançant la fixació prèvia dels procediments de gestió i els criteris de valoració dels projectes i l'adequada motivació de la resolució de concessió o denegació.
  
- Imparcialitat, atés que els membres de l'òrgan de decisió han d'abstindre's de participar en els debats i les votacions d'aquells projectes en què tinguen un interés directe i indirecte, per motius de titularitat, econòmics o societaris, de parentiu fins al tercer grau civil per consanguinitat, afinitat o adopció, amistat íntima o enemistat manifesta.
  
- Eficàcia, atés que els acords han d'orientar-se directament a la consecució dels objectius del programa comarcal quantificant les decisions i analitzant les seues possibles conseqüències.
  
- Eficiència, per la qual amb un cost menor, contribuïsca a un benefici social major, en especial entre dones i jóvens, o una major protecció del medi ambient, a fi d'aconseguir la màxima proporció entre el rendiment, la utilitat de les inversions i els gastos de funcionament.
  
- Transparència, materialitzada en absència d'acords ocults i de comptabilitats distintes de la preceptiva; sistema comptable permanentment actualitzat; expedients complets; firma per persona delegada en representació del càrrec de l'òrgan de decisió, que siga, al mateix temps, el perceptor o interessat en l'ajuda.
  
- Publicitat, tant del règim d'ajudes i dels procediments de gestió i criteris de valoració dels projectes com, de forma periòdica i no inferior a un semestre, dels projectes seleccionats, les inversions acceptades i les subvencions concedides. Així mateix, els titulars de projectes publicitaran el projecte auxiliat mitjançant plaques o cartells adequats al cas.
  
- Lliure concurrència, sense més limitacions que les que es deriven de la pròpia convocatòria, tant per a la concessió d'ajuda com per a la contractació per part del grup d'acció local dels recursos humans o materials, excepte els d'ús quotidià de xicoteta quantia que siguen necessaris per a la formació del seu equip tècnic i gerencial, el seu funcionament i qualsevol estudi o assistència tècnica.
  
A estos efectes, tant el grup d'acció local com les entitats locals, associacions empresarials o sindicals i qualssevol altres entitats de caràcter representatiu que formen part d'aquell, facilitaran la col·locació en els seus taulers d'anuncis i la inserció en les seues publicacions dels documents, les convocatòries, els concursos o els anuncis que garantisquen el compliment d'estos principis.
  
Quinta. Execució dels eixos prioritaris i mesures
  
Per a l'execució dels eixos prioritaris i mesures, el grup d'acció local haurà d'ajustar-se, a més del programa de desenrotllament comarcal seleccionat, a les disposicions de la Comunicació de la Comissió als Estats membres 2000/C139/05, de 14 d'abril de 2000 (DOCE de 18 de maig de 2000), al programa regional, a les previsions financeres i a la normativa comunitària, nacional, autonòmica i local que li siga d'aplicació.
  
Sexta. Gastos de gestió i funcionament
  
1. Seran susceptibles de subvenció els gastos següents:
  
a) Els gastos corresponents a l'equip de gerència, tècnic i administratiu, sempre que existisca una relació contractual regular amb el grup d'acció local.
  
b) Els gastos associats a les reunions dels òrgans de decisió del grup d'acció local, llevat de qualsevol tipus d'indemnització per assistència a estes.
  
c) Els gastos corresponents als pagaments efectuats pel grup d'acció local a l'entitat pública designada com a responsable administratiu i financer, sempre que existisca el conveni específic i, en cas que la persona encarregada de desenrotllar estes funcions siga funcionari públic, les dites funcions hagen sigut declarades compatibles per l'entitat pública de què depenga.
  
d) Els gastos d'assessoria jurídica o tècnica si, contractats en temps i forma, estan directament relacionats i són necessaris per a una adequada execució del programa de desenrotllament.
  
e) Els gastos motivats per l'adhesió del grup d'acció local a associacions representatives d'àmbit regional o nacional, sempre que estos no siguen finançats per la Cèl·lula de Promoció i Animació del Desenrotllament Rural.
  
2. En tot cas, per al conjunt gastos de gestió i foment del programa, gastos de funcionament, assistències tècniques, mobiliari i gastos d'equipament informàtic i telemàtic necessaris per a l'execució del programa comarcal, el grup d'acció local no podrà destinar més del 15% de les dotacions públiques assignades al seu programa i la seua composició i distribució temporal requerirà l'aprovació prèvia, en nom de l'Organisme Intermediari, de la Comunitat Autònoma.
  
3. El finançament dels gastos a què es refereix la clàusula, correspondrà a la Conselleria d'Agricultura, Pesca i Alimentació de forma complementària al Conveni a càrrec de la línia T3129000 del Programa 714.70 dels pressupostos de la Generalitat Valenciana.
  
Sèptima. Interessos generats pels fons finançadors
  
Els interessos generats pels fons comunitaris i per les dotacions aportades per les administracions nacionals hauran de destinar-se a activitats conformes amb la iniciativa, en forma d'aportació privada del grup d'acció local.
  
Estos interessos podran finançar els interessos deutors dels préstecs sol·licitats pel grup a entitats financeres per a resoldre problemes de tresoreria fins a l'efectiva recepció dels fons finançadors, o qualssevol altres gastos que siguen conformes amb els objectius del programa comarcal.
  
En tot cas, l'aplicació concreta d'estos interessos requerirà l'aprovació expressa, en nom de l'Organisme Intermediari, de la Comunitat Autònoma.
  
Octava. Concessió d'ajudes als titulars de projectes
  
1. El grup d'acció local concedirà als titulars dels projectes les ajudes corresponents al programa comarcal aprovat i d'acord amb les disposicions del règim d'ajudes que figura com a annex III al present conveni, aprovat per la Comissió de les Comunitats Europees en el marc de la Decisió núm. C(2001) 1245, de 18 de maig.
  
2. En el procediment de concessió d'ajudes als titulars de projectes, hauran d'utilitzar-se els models de sol·licitud, informe tecnicoeconòmic, contracte d'ajuda i certificat que s'adjunten al present conveni com a Annex IV.
  
3. Les dotacions dels fons finançadors, tant comunitaris com nacionals, representen les obligacions que, com a màxim, pot reconéixer el grup d'acció local, per la qual cosa tenen caràcter limitador i vinculant a nivell de mesura, sense perjuí d'eventuals modificacions del pla financer.
  
4. La concessió d'ajudes als titulars de projectes se subjectarà a les dates següents:
  
a) Data inicial d'admissió de sol·licituds: la de la resolució per la qual s'aprova el programa comarcal.
  
b) Data final d'admissió de sol·licituds: 1 de novembre de 2006.
  
c) Data inicial de subscripció de contractes d'ajuda: la de la resolució per la qual s'aprova el programa comarcal.
  
d) Data final de subscripció de contractes d'ajuda: 31 de desembre de 2006.
  
e) Data inicial de pagament de les inversions o gastos subvencionables per part dels titulars de projectes als seus proveïdors: a partir de la data de la sol·licitud.
  
f) Data final de pagament de les inversions o gastos subvencionables per part dels titulars de projectes als seus proveïdors: 31 de desembre de 2008.
  
g) Data final de certificació de projectes: 31 de desembre de 2008.
  
h) Data final de pagaments del grup als titulars de projectes de la totalitat de l'ajuda certificada: 31 de desembre de 2008.
  
La Comunitat Autònoma, en nom de l'Organisme Intermediari, podrà anticipar, en previsió d'un tancament ordenat del programa regional, les dates explicitades en les lletres b), f) i g) anteriors.
  
5. Per a la concessió de les ajudes, els servicis corresponents de la Comunitat Autònoma, en nom de l'Organisme Intermediari, verificaran la subvencionalitat dels projectes, i comunicaran sense demora al grup d'acció local la seua conformitat perquè, al seu torn, la comunique als perceptors finals i es procedisca a la formalització del contracte corresponent. Llevat que la Comunitat Autònoma establisca un altre termini inferior, transcorreguts dos mesos des de la petició de conformitat, esta s'entendrà atorgada.
  
Novena. Procediments de gestió
  
1. El grup d'acció local ajustarà la seua activitat al procediment de gestió inclòs en el seu programa de desenrotllament comarcal. Qualsevol modificació del procediment de gestió haurà de ser autoritzada prèviament per la Comunitat Autònoma, en nom de l'Organisme Intermediari.
  
2. El grup d'acció local haurà de portar un sistema de comptabilitat independent, en el qual constaran totes les intervencions que desenrotlle respecte dels gastos, compromisos i pagaments relacionats, exclusivament, amb l'aplicació de la iniciativa comunitària LEADER PLUS i del programa aprovat a estos efectes. En tot cas, la comptabilització d'esta actuació s'ajustarà a les disposicions del Reial Decret 776/98, de 30 d'abril, pel qual s'aproven les normes d'adaptació del Pla General de Comptabilitat a les entitats sense fins lucratius i les normes d'informació pressupostària d'estes entitats, llevat que, per la seua forma jurídica, estiga obligat a un altre sistema comptable determinat.
  
3. El grup d'acció local exigirà als titulars de projectes la identificació, mitjançant una codificació adequada en el sistema comptable que estiguen obligats en virtut de la seua activitat, de les inversions, gastos i ajudes corresponents als projectes aprovats.
  
4. En tot cas, tant el grup d'acció local com els titulars de projectes d'inversió subvencionats estan subjectes a les disposicions del Reglament (CE) 1159/2000, sobre activitats d'informació i publicitat.
  
5. A l'efecte de les disposicions de l'apartat n) de l'article 9 del Reglament (CE) 1260/1999, l'autoritat pagadora i de gestió, a nivell nacional, serà el Ministeri d'Agricultura, Pesca i Alimentació, a través de la Direcció General de Desenrotllament Rural, i l'autoritat de gestió a nivell regional serà la Conselleria d'Agricultura, Pesca i Alimentació, a través de la Direcció General de Relacions Agraries amb la Unió Europea.
  
6. Amb la sol·licitud prèvia de la Comunitat Autònoma, l'autoritat pagadora nacional transferirà al grup d'acció local una primera bestreta del 7 per 100 de l'import de les dotacions comunitàries concedides a este per l'Organisme Intermediari.
  
7. Els pagaments intermedis posteriors de fons comunitaris, calculats de forma que la suma amb els anteriors no supere el 95 per 100 de l'ajuda concedida a càrrec d'estos, es pagarà en la quantia amb què el grup d'acció local haja justificat pagaments als titulars dels projectes, i degudament acreditat prèviament que l'execució material del programa de desenrotllament es realitza en els termes amb què va ser aprovat. Per a la materialització d'estos pagaments intermedis, la Comunitat Autònoma remetrà a l'autoritat pagadora nacional la relació d'expedients finalitzats i pagaments realitzats corresponents a les mesures cofinançades i certificat del compliment per part dels titulars de projectes dels requisits necessaris per a l'obtenció de la subvenció.
  
8. En tot cas, les normes i procediments d'execució financera i pagament de les ajudes comunitàries són les arreplegades en les disposicions comunitàries de caràcter horitzontal.
  
9. El pagament de les ajudes corresponents a les dotacions nacionals s'ajustaran al que establisquen les normes que, en l'àmbit de les seues respectives competències, disposen l'administració general d'Estat, la de la Comunitat Autònoma i la de les entitats locals.
  
Deu. Responsable administratiu i financer
  
1. El grup d'acció local nomenarà, d'entre els seus membres, directes o representats, que posseeixen la condició d'entitat local, un responsable administratiu i financer. Excepcionalment, la Comunitat Autònoma, en nom de l'Organisme Intermediari, podrà autoritzar que siga designada com a responsable administratiu i financer una altra persona jurídica pública, fins i tot en el cas que esta no siga membre del grup d'acció local.
  
El grup d'acció local i el responsable administratiu i financer subscriuran el conveni corresponent en què s'expliciten les obligacions d'ambdues parts.
  
2. Les funcions que corresponen al responsable administratiu i financer, en la seua qualitat de tal, hauran de ser desenrotllades per una persona física amb capacitat de control i fiscalització de fons públics, que, en tot cas, actuarà sota el principi d'autonomia funcional.
  
3. Perquè el grup d'acció local puga rebre les dotacions a què es referix la clàusula anterior, haurà de comunicar a l'Organisme Intermediari, a través de la Comunitat Autònoma, el conveni i la identitat del responsable administratiu i financer, així com les dades identificadores del grup i el compte bancari acreditat davant del Tresor Públic per a rebre les dotacions esmentades.
  
4. Sense perjuí de les instruccions que, en nom de l'Organisme Intermediari, puga dictar la Comunitat Autònoma, el responsable administratiu i financer comprovarà, per a cada expedient individual, el compliment dels requisits exigits en el règim d'ajudes i, en especial, les comprovacions següents:
  
a) En la fase de fiscalització de les propostes de gasto per què s'acorda la concessió de la subvenció i per a contraure el compromís de gasto corresponent:
  
- Sol·licitud subscrita pel titular del projecte en temps i forma.
  
- Acta de comprovació de no-inici del gasto o inversió.
  
- Informe técnicoeconòmic subscrit per la Gerència i la seua adequació als criteris de valoració continguts en el procediment de gestió i als requisits específics establits en el règim d'ajudes.
  
- Escriptures, títols de legitimació, projectes tècnics, permisos i autoritzacions en els termes previstos en el règim d'ajudes.
  
- Acord de l'òrgan competent de decisió del grup d'acció local, en el qual s'especifique la inversió aprovada i la subvenció concedida, d'acord amb els termes que, en forma motivada, constaran en l'acta de la sessió corresponent.
  
- Contracte a subscriure pel titular del projecte i el president del grup d'acció local o càrrec delegat, en el qual s'especifique la inversió aprovada, la subvenció concedida, per fonts de finançament, el termini d'execució dels compromisos i forma de justificació del seu compliment.
  
- Existència de dotació disponible, que la imputació del projecte és l'adequat a la seua naturalesa i que l'import de les ajudes no supera els límits establits.
  
- Existència d'informe tècnic favorable de subvencionalitat.
  
- Compliment de les obligacions tributàries i amb la Seguretat Social, en els termes assenyalats en el règim d'ajudes.
  
- Compliment dels principis de publicitat, concurrència, objectivitat i imparcialitat.
  
- Quan es concedisquen bestretes a compte de la subvenció, que no superaran el 40% d'esta, a més de les comprovacions assenyalades anteriorment, es verificarà l'existència de sol·licitud del titular del projecte, d'acord de concessió i de l'atorgament de les garanties que, si és procedent, procedisquen.
  
b) En la fase de reconeixement de l'obligació i pagament:
  
- Acord de concessió i que s'ha fiscalitzat de conformitat.
  
- Contracte subscrit pel titular del projecte i el president del grup d'acció local, o càrrec delegat.
  
- Certificat d'existència i compromís de gasto.
  
- Que s'han complit els requisits establits en el règim d'ajudes i en el procediment de gestió del grup d'acció local.
  
- Que, en cas de concurrència d'altres ajudes, no són incompatibles.
  
- Que els justificants de la inversió i el seu pagament efectiu, així com els relatius al compliment de la resta dels compromisos assumits pel titular del projecte, es corresponen amb els establits en el contracte i en les altres normes reguladores de la subvenció.
  
- Quan el pagament s'efectue en exercicis posteriors al de la concessió, que el titular del projecte es troba al corrent de les seues obligacions tributàries i de Seguretat Social, d'acord amb les disposicions de l'apartat anterior.
  
- Certificat de l'equip tècnic de la Gerència en què s'acredite l'execució material del projecte i la seua inversió real.
  
- Quan es tracte de certificats parcials, la comprovació s'ajustarà als termes assenyalats en este apartat.
  
5. Els inconvenients de fiscalització per falta d'algun requisit dels assenyalats amb anterioritat suspendran la tramitació de l'expedient fins que les deficiències siguen esmenades. Estos inconvenients suspensius de fiscalització podran ser recorreguts, en el termini d'un mes des de la seua adopció, davant de l'òrgan de la Comunitat Autònoma competent en matèria de desenrotllament rural, i la resolució correspondrà a la part de l'Organisme Intermediari que, segons el conveni, tinga atribuïda esta competència.
  
6. Una vegada verificats els requisits anteriors, la persona que exercisca les funcions encomanades al responsable administratiu i financer autoritzarà, conjuntament amb el tresorer i president del grup d'acció local, el lliurament de la subvenció corresponent, i podrà, prèviament, comprovar la realització material del gasto o la inversió objecte de l'ajuda.
  
7. En tot cas, la Comunitat Autònoma, en nom de l'Organisme Intermediari, podrà supervisar i, si és procedent, dictar les instruccions necessàries perquè els procediments de gestió, en general, i les actuacions del responsable administratiu i financer, en particular, s'adeqüen als objectius del programa regional.
  
Onze. Sistema d'elaboració d'informes
  
1. Durant l'aplicació del present conveni, al final de cada any civil, el grup d'acció local haurà d'elaborar un informe destinat a l'Organisme Intermediari, a la Comissió de les Comunitats Europees i al comité de seguiment.
  
Este informe haurà d'incloure una descripció dels projectes portats a terme, les ajudes aprovades i els pagaments realitzats, per font de finançament, el grau de desenrotllament de les actuacions i el seu impacte, i, en general, de tots els indicadors físics i financers necessaris per a avaluar el programa.
  
També haurà de fer menció de les dificultats sorgides durant l'aplicació del conveni i dels canvis o ajusts que es puguen requerir.
  
2. L'informe anual a què es referix l'apartat anterior haurà d'estar en poder de l'Organisme Intermediari, a tot tardar, dos mesos després de finalitzar l'any civil.
  
3. Dins dels vint dies següents a la finalització de cada quadrimestre natural, el grup d'acció local remetrà a la Comunitat autònoma l'estat d'execució del programa, relació de titulars, projectes subvencionats, inversió subvencionable i quantia de les ajudes concedides, certificades i pagades, per font de finançament, conformement amb els models que s'adjunten al present conveni com a annex V, així com la documentació addicional que determine la Comunitat Autònoma.
  
4. En tot cas, els informes anuals i quadrimestrals que es referixen els apartats anteriors, hauran de contindre la informació corresponent al període de què es tracte i l'acumulada des del començament de la iniciativa.
  
5. L'incompliment de les disposicions dels apartats anteriors podrà donar lloc a la suspensió temporal dels pagaments pendents fins que els informes requerits siguen enviats.
  
Dotze. Control financer
  
1. Tant el grup d'acció local com els titulars de projectes subvencionats queden subjectes a les disposicions comunitàries de control establides en el Reglament (CE) núm. 1260/1999 i en el Reglament (CE)438/2001.
  
2. El grup d'acció local es responsabilitzarà de la realització dels controls sobre els titulars de projectes per a verificar la correcta execució dels projectes aprovats en relació amb les ajudes concedides, així com, en cas d'irregularitats i sense perjuí de la responsabilitat directa del grup establida en la clàusula tretzena, d'obtindre d'ells la devolució de les ajudes indegudament percebudes.
  
3. Sense perjuí del que s'indica en l'apartat anterior, el grup d'acció local queda sotmés al control i la verificació, quant a la gestió de les ajudes, de la Comissió de les Comunitats Europees i de l'Organisme Intermediari, així com al control financer de la Intervenció General de l'administració de l'Estat i a la fiscalització del Tribunal de Comptes, i també als òrgans fiscalitzadors de la Comunitat Autònoma. El mateix sotmetiment a control tindran els titulars dels projectes subvencionats, i el grup haurà de comunicar a aquells el dit sotmetiment, l'acceptació del qual és condició per al gaudi de l'ajuda.
  
4. Durant els cinc anys següents a l'últim pagament, el grup d'acció local haurà de conservar i, si és procedent, posar a disposició dels organismes assenyalats en l'apartat anterior, els llibres de comptabilitat i tots els documents justificatius referits als gastos realitzats i a l'efectivitat del pagament.
  
5. Igualment, els titulars dels projectes subvencionats hauran de presentar al grup d'acció local, i este a l'Organisme Intermediari, els documents justificatius de la realització total de l'acció subvencionada i de l'efectivitat del pagament. Esta justificació servirà de base per a l'acreditació per l'Organisme Intermediari davant de la Comissió de les Comunitats Europees, de les accions LEADER PLUS a Espanya i per al requeriment a esta del saldo final de les ajudes concedides.
  
Tretze. Prevenció, detecció i correcció d'irregularitats
  
1. En virtut de les disposicions del Reglament (CE) 1260/1999 i del Reglament (CE) 438/2001, les parts firmants del present conveni s'obliguen a adoptar les mesures necessàries per a la prevenció, detecció i correcció d'irregularitats en l'aplicació de les dotacions financeres assignades.
  
2. El grup d'acció local comunicarà a l'Organisme Intermediari, a través de la Comunitat Autònoma, totes les irregularitats detectades en l'aplicació del programa en el moment en què les conega.
  
3. Si la realització d'un projecte no justifica, en tot o en part, la contribució financera aprovada, el grup d'acció local incorporarà l'import minorat o anul·lat de l'ajuda a la mesura i dotació finançadora d'origen.
  
4. En cas que l'ajuda s'haja pagat als titulars dels projectes, la quantitat que, per motius d'irregularitat, haja de ser tornada, serà reembossada de forma immediata pel grup d'acció local, sense perjuí de l'acció de repetició que, fins i tot per via judicial, puga exercitar enfront del titular del projecte. Els imports que no siguen tornats immediatament s'incrementaran amb interessos de demora. Les dotacions així alliberades podran reassignar-se, amb la conformitat prèvia, en nom de l'Organisme Intermediari, de la Comunitat Autònoma, a qualssevol mesures del programa comarcal, respectant, en tot cas, la seua imputació a la dotació de l'administració finançadora d'origen.
  
5. Sense perjuí de les disposicions de l'apartat 3 de l'article 39 del Reglament (CE) 1260/1999, l'Organisme Intermediari i les administracions finançadores del programa podran reduir, retindre o suspendre, de forma cautelar o definitiva, la contribució destinada al desenrotllament del programa per l'existència d'alguna irregularitat, o d'una modificació important, que afecte la naturalesa o les condicions de la intervenció, mesura o projecte per a la qual no s'haja sol·licitat l'aprovació a l'òrgan que, en cada cas, corresponga.
  
6. En cas d'irregularitat greu, l'Organisme Intermediari podrà acordar que el grup d'acció local perd tal condició, cas en què li seran d'aplicació les disposicions de la clàusula setzena.
  
Catorze. Altres obligacions i responsabilitats del grup d'acció local
  
1. El grup d'acció local es compromet a destinar les dotacions financeres assignades, exclusivament, al compliment del programa comarcal aprovat.
  
2. Per a l'aplicació del programa, el grup d'acció local haurà de disposar dels mitjans materials i humans necessaris per a dur a terme de forma adequada, tant tècnicament com econòmicament, les tasques corresponents.
  
Quinze. Duració
  
El present conveni de col·laboració, sense perjuí de les disposicions de la clàusula denovena, tindrà efecte des del dia de la seua firma i, com a mínim, fins a cinc anys a partir de l'últim pagament realitzat pel grup d'acció local, el qual, en conseqüència, no podrà dissoldre's fins que transcórrega el dit període, llevat que, prèviament, garantisca davant l'Organisme Intermediari les responsabilitats contretes.
  
Setze. Resolució
  
El present conveni podrà ser rescindit d'acord mutu entre les parts o per acord motivat d'una d'elles, que haurà de comunicar-se per escrit a l'altra part, almenys, amb tres mesos d'antelació.
  
La resolució del conveni suposarà al grup d'acció local la pèrdua de la seua condició i la devolució de les ajudes percebudes en la quantia que determinarà l'Organisme Intermediari.
  
Dèsset. Modificació del conveni
  
1. El present conveni podrà ser modificat d'acord mutu entre les parts, d'acord amb el desenrotllament efectiu del programa comarcal, mitjançant la subscripció per les parts de l'acord de modificació oportú, que haurà de ser subscrit abans de la finalització del termini de duració.
  
2. Quan esta revisió, incloses les que es puguen derivar de l'avaluació intermèdia a què es fa referència en l'article 40 del Reglament (CE) 1260/1999, implique la modificació, entre eixos prioritaris, dels quadros financers, l'aprovació correspondrà a l'Organisme Intermediari, el qual en donarà trasllat al comité de seguiment regional i a la Comissió de les Comunitats Europees per a l'aprovació definitiva. Les modificacions que únicament afecten les mesures d'un mateix eix prioritari podran ser aprovades, en nom de l'Organisme Intermediari, per la Comunitat Autònoma, la qual donarà compte al comité de seguiment regional i a la Comissió de les Comunitats Europees.
  
3. Sense perjuí de les disposicions de l'apartat 1, en cas de retard en l'execució del programa comarcal i en el cronograma de pagaments, l'Organisme Intermediari, per a un millor compliment del programa regional i una major eficiència de les seues dotacions finançadores, podrà ajustar la contribució financera posada a disposició del grup a l'evolució real del programa comarcal, reassignant, en el marc del programa regional, les dotacions procedents d'estos ajusts. Esta reassignació serà comunicada al comité de seguiment i a la Comissió de les Comunitats Europees.
  
4. En tot cas, estos tràmits o autoritzacions hauran d'adoptar-se amb caràcter previ a l'acord de modificació.
  
Díhuit. Caràcter i jurisdicció
  
El present conveni té la naturalesa dels previstos en l'article 3.1.d del text refós de la Llei de Contractes de les Administracions Públiques, aprovat per mitjà del Reial Decret Legislatiu 2/2000, de 16 de juny, i li seran d'aplicació les normes específiques previstes en la normativa comunitària, estatal, autonòmica i local aplicables a la iniciativa LEADER PLUS. Si no n'hi ha, els principis establits en esta llei resultaran d'aplicació per a resoldre els dubtes i les llacunes que es puguen presentar.
  
Les qüestions litigioses a què puga donar lloc la interpretació i el compliment del present conveni, finalitzada la via administrativa, quedaran sotmeses al coneixement i la resolució de la jurisdicció contenciosa administrativa, de conformitat amb la Llei 29/1998, de 13 de juliol, reguladora de la dita jurisdicció.
  
Dènou. Disposició transitòria
  
Les ajudes que, en virtut de normes transitòries dictades en nom de l'Organisme Intermediari per la Comunitat Autònoma, hagen sigut concedides pel grup d'acció local entre la data de la resolució per la qual s'aprova el programa comarcal i la de la subscripció del present conveni, es consideraran concedides a l'empara d'este conveni, sempre que no contravinguen les seues disposicions, les del conveni subscrit entre l'Organisme Intermediari i la Comissió de les Comunitats Europees i les de la normativa comunitària, estatal o autonòmica per la qual es regix l'aplicació de la iniciativa.
  
I en prova de conformitat, es firma el present document, a un sol efecte i en quatre exemplars, al lloc i en la data consignats al principi.
  
Per l'Organisme Intermediari
  
El ministre d'Agricultura, Pesca i Alimentació
  
Per delegació de signatura
  
(Orde de 6 de setembre de 2002)
  
El director general de Desenrotllament Rural,
  
Vicente Forteza del Rey Morales
  
La consellera d'Agricultura, Pesca i Alimentaci
  
Mª Ángels Ramón-Llín i Martínez
  
Pel Grup de Acció Local
  
El president del Grup d'Acció Local
  
"La Serranía de Valencia"